钦定古今图书集成/明伦汇编/氏族典/第197卷 > 《廖用贤尚友录》 > 乔匡舜
## 钦定古今图书集成/明伦汇编/氏族典/第197卷 > 《廖用贤尚友录》 > 乔匡舜

按《十国春秋》，南唐乔匡舜，字亚元，高邮人。弱冠能属
文，以典赡称。烈祖辅吴，用为秘书省正字。及开国宋
齐丘辟置幕中十馀年，历大理评事、屯田员外郎。齐
丘喜人谀己，而匡舜特真率，故虽赏文艺，未尝荐拔，
烈祖独知之。常诏公卿举可亲民者，意齐丘且举匡
舜。奏上竟不及。烈祖喟然，谓常梦锡曰：“我不意其舍
匡舜也。”梦锡与韩熙载素恶齐丘，每相语曰：“宋公误
识亚元，正可怪也。”久之，齐丘出镇洪州，始表为节度
掌书记。保大中，召为驾部郎中、知制诰、中书舍人。周
侵淮南，诸将无功，元宗议亲率六军拒之，匡舜切谏，
元宗怒，坐以沮国计、动人心，流于抚州，然亦卒不能
亲行也。后主嗣位，复起为司农少卿，历殿中监、修国
史、给事中兼献纳使、知贡举，放及第。乐史辈五人，多
见滞名场者，时称得人，而少年轻薄子嘲之，谓之《陈橘皮榜》。迁刑部侍郎。老病乞骸骨，后主悯其贫，给俸
终身。开宝五年卒，年七十五，谥曰贞。